রাজশাহীর মাদ্রাসা ময়দানে আজ বৃহস্পতিবার বিকালে ইসলামী আইন বাস্তবায়ন কমিটির মহানগর শাখা এবং বাংলাদেশ মুক্তিযোদ্ধা সংসদ মহানগর ইউনিট কমান্ডের পাল্টাপাল্টি সমাবেশ আহবানকে কেন্দ্র করে মাদ্রাসা ময়দান ও পার্শ্ববর্তী এলাকায় ১১ মে দিবাগত রাত ১২টা থেকে আগামীকাল শুক্রবার দিবাগত রাত ১২টা পর্যন্ত সভা-সমাবেশ নিষিদ্ধ ও ১৪৪  ধারা জারি করেছে পুলিশ। রাজশাহী মেট্রোপলিটন পুলিশের (আরএমপি) এক সংবাদ বিজ্ঞপ্তিতে গতকাল বুধবার এই তথ্য জানানো হয়। জানা গেছে, প্রস্তাবিত নারী নীতিমালা-২০১১ বাতিলের দাবিতে আজ ১২ মে বিকাল ৩টায় ইসলামী আইন বাস্তবায়ন কমিটির মহানগর শাখা মাদ্রাসা মাঠে বিভাগীয় সমাবেশ আহবান করে। এতে ইসলামী আইন বাস্তবায়ন কমিটির কেন্দ্রীয় সভাপতি ও ইসলামী ঐক্যজোটের একাংশের চেয়ারম্যান মুফতি ফজলুল হক আমিনীর প্রধান অতিথি হিসাবে বক্তৃতা দেয়ার কথা ছিল। কিন্তু একই স্থানে, একই সময়ে যুদ্ধাপরাধীদের দ্রুত বিচারের দাবিতে ও নারী নীতিমালা-২০১১  সম্পর্কে মুফতি আমিনীর অপব্যাখ্যার প্রতিবাদে মুক্তিযোদ্ধা সংসদ সমাবেশ আহবান করে নগরীতে মাইকিং করে। দুই পক্ষের মধ্যে সংঘর্ষ ও আইন-শৃঙ্খলার পরিস্থিতির অবনতির আশঙ্কায় আরএমপি কর্তৃপক্ষ মাদ্রাসা মাঠ ও সংলগ্ন এলাকায় ৪৮ ঘন্টার জন্য ১৪৪ ধারা জারি করে সেখানে বিপুলসংখ্যক পুলিশ মোতায়েন করেছে।